गुवाहाटी , 30 सेप्तेम्बर : थांनाय बावैसो सान सिगां दुलाराय आसाम राइज्योआवनो खुंजानाय आसाम पुलिसनि एसआइनि आन्जादखौ सोंथि बिलाइ बाइजोआव ओंखारखोमानायनि जाहोनाव दोन्थ'नो फिन आन्जाद खुंफिन्नो सरकारआ थांखि लानायनि गेजेराव माखासे सानसिम सिरियै दङमोन मन्थ्रि हिमन्त बिश्व शर्माया । बाइजोआव ओंखारनाय सोंथि बिलाइनि बेले - बेजे आयदानि सायाव मंगलबारखालि मन्थ्रि शर्माया खुगा बेखेवदों । मन्थ्रि शर्माया खौरांगिरिफोरनि सिगाडाव बुंनाय बादिब्ला , जायफोर सोंथि बिलाइ रान्नानै होनाय आइन बेरेखा खामानियाव लोब्बा दङ बिसोरो बिजेपि हान्जानि सुबुंफोर नङा । अदेबानि दासान्दि खारखोमानाय दिबन डेकाया थांनाय 2011 माइथायाव हान्जानि जानानै बिसायख'थि गेलेदोंमोनब्लाबो नाथाय बे समाव हान्जाजों जेबो सोमोन्दो गैया । आं जेसेबां बिजेपिआव दङ एसेबां समसिम बेबादि सुबुंखौ नुनो मोनाखै । थांनाय 6 बोसोराव बिजेपि अफिसआव बेबादि सुबुं नुवाखै होन्नानै फोरमायना होनायनि उनाव खौरांगिरिनि खालामनाय सोंथियाव मन्थ्रिआ बुङोदि , सोंथि बिलाइ बाइजोआव ओंखारनायनि सायाव गोख्रों राहा लादों आरो बे आन्जादखौ फैगौ 15 नभेम्बरनि गेजेरावनो खुंफिन्नाय जागोन । मन्थ्रिआ बुङोदि , फैगौ समाव आसाम पुलिसनि एसआइनि लिरथि आन्जादखौ गोख्रों राहानि गेजेरजों खुंनाय जागोन । फार्सेथिं बेरेखा राजखान्थि हान्जाया अजद खालामनाया गोर्ले होन्नानै कंग्रेसखौ फिनजाथाय खालामनानै लोगोसेयै बुङोदि , थांनाय 20 बोसोरनाङै राजखान्थियाव आगान होबोनायनि समाव टेट आन्जाद खुंनायनि सिगाङावबो गेनाखान्थिफोरखौ नुनो मोनबोदों । खौरांगिरिनि सोंथि खालामनायाव हिमन्तआ रोखा खालामदोंदि , फैगौ 15 नभेम्बरनि गेजेराव लिरथि आन्जादखौ खुंनायनि उनावनो एबा 30 नभेम्बरनि गेजेरावनो उथ्रिसार जानाय बिजाथिफोरखौ साख्रिआव एसआइ महरै थिसन्नाय जागोन । फार्सेथिं सोंथि बिलाइखौ बाइजोआव ओंखारहोनायनि आइन बेरेखा हाबायाव लोब्बा थानाय जायखि - जाया बिबानगिरिफोरानो रेहाय मोन्नाय नङा होन्नानै बुङो । 
30 नभेम्बरनि गेजेरावनो एसआइ आन्जादआव उथ्रिसारनाय बिजाथिफोरखौ थिसनगोनः हिमन्त